J. Jasovský, poslanec: (2003-09-17):
Cením si, že pán poslanec Malchárek vystúpil chlapsky, aj keď iste ho viem pochopiť, že vystúpenie v tých intenciách zlikvidovať ten predchádzajúci návrh asi jednoduché nie je. Priznám sa, že mnoho útokov v teréne na tento zákon som zažil aj ja, pretože aj ja som ho podporil predtým, keď bol prijímaný. Ale v tejto chvíli, keď rozhodujeme o tom, či bude platiť alebo nie tá časť zákona, ktorá sa dotýka zimnej prevádzky, by som povedal, sa mi páči názor a stanovisko, že prebehne seminár k tejto otázke počas nitrianskeho autosalónu, pretože mne tiež chýba určitá analýza, ktorá súvisí s touto problematikou. Mňa by naozaj zaujímalo aké kategórie vozidiel na cestách v Slovenskej republike z hľadiska domácich používateľov týchto ciest tu jazdia, aké vozidlá teda to sú z hľadiska veku, životnosti, možno ceny, možno niektorých iných kritérií. Takisto by ma zaujímalo, po ktorých kategóriách ciest aké motorové vozidlá jazdia, pretože je zrejme rozdiel, či bude používať ten-ktorý motorista pri ceste autostrádu, to znamená rýchlostnú komunikáciu, alebo bude používať komunikáciu možno II. alebo III. triedy. Nemyslím si, že sme to urobili správne. A v čase schvaľovania tohto zákona som si sám sebou nebol istý, či má zákon platiť podľa určitého času, to znamená, či sa má stanoviť, že zákon bude platný alebo používanie pneumatík bude povinné od 15. novembra. Nemyslím si, že to je celkom správne riešenie, pretože teoreticky sa môže stať, že aj po 15. novembri ešte do Vianoc môžu byť poveternostné podmienky, ktoré budú hovoriť o tom, že bude napr. + 10 oC. A vtedy zimné pneumatiky sa zbytočne obdierajú. To znamená, možno by som v tomto zákone a v analýze tohto zákona uvažoval aj o súvislosti poveternostných podmienok s používaním zimných pneumatík, napr. tak ako je to pri vykurovacom zimnom období, ak teploty ja neviem v týždni po sebe poklesnú a tak ďalej. Čiže to dávam len ako môj názor. Isteže mi chýba určité rokovanie alebo výsledok rokovania s výrobcami zimných pneumatík na Slovensku, pretože takého výrobcu tu máme. A možno by existoval dohovor, akým spôsobom by bolo možné využiť napr. čo najlacnejšie pneumatiky, napr. aj v závislosti od povinného zmluvného poistenia, pretože v tom čase, keď tento parlament zbavil Slovenskú poisťovňu monopolu na zákonné poistenie, boli sme presviedčaní, že tým, že počet poisťovní vzrastie, dôjde ku konkurencii, k zlacňovaniu zákonného poistenia. Pozrite sa, prosím, ako zákonné poistenie narástlo. Mne sa zdá, že tam by aj príslušné orgány a úrady mali zaujať stanovisko, pretože som presvedčený, že poisťovne sa dohodli a tá výška zákonného poistenia nie je náhodou rovnaká vo všetkých poisťovniach, to asi v poriadku nie je. A tu by sa dal práve použiť inštitút zákonného poistenia možno na určitý príspevok po dohovore s výrobcom na výrobu a možný nákup týchto zimných pneumatík. Takisto v otázke analýz by som rád vedel, aké škody teda sú v tej-ktorej kategórii motorového vozidla, aké teda vozidlá z hľadiska počtu havárií predstavujú to percento na celkovom objeme havárií, či je pravdou to, čo nám tvrdili noviny a mnohí ľudia, s ktorými sme sa stretli, že oni na svojej škodovke a tak ďalej nemôžu havarovať, pretože nejazdia. Tiež by ma zaujímalo, či je pravdou, že tieto vozidlá nehavarujú. A to znamená, že napr. zákon by potom hovoril o nejakom postupnom zavedení týchto zimných pneumatík v závislosti od kategórií vozidiel, napr. nadobúdajúcej hodnoty. To znamená, že isteže rýchle vozidlá, ktoré, som skoro presvedčený , a vozidlá vyšších cenových kategórií budú mať zimné pneumatiky. Možno by som začal odtiaľ a postupne by som teda klesal v závislosti od hodnoty toho-ktorého vozidla. Sú tu ale aj ďalšie veci, ktoré síce priamo nesúvisia s týmto zákonom, ale keď si všimnete zahraničné kamióny, ktoré prechádzajú cez slovenský tranzit, všimnite si Donovaly, kde v zime mnohokrát cestujem, keď Slovenská správa ciest vyťahuje svojimi vlastnými vozidlami zahraničné kamióny preto, že tie sú na letných pneumatikách, sú bez reťazí a dokonca ich vodiči sú tak drzí, že si ani nenaštartujú motor a nechajú sa vozidlom Slovenskej správy ciest vytiahnuť hore na kopec, na Donovaly. Súvisí to možno aj s poplatkami, ktoré by sme mohli získať z váženia kamiónov, tu sú tiež obrovské medzery, súvisí to s tým, že zdroje by sme mohli získať napr. aj z poplatkov, ktoré Slovensko mimoriadne benevolentne postupuje zahraničným prepravcom, ktorí cez Slovensko prechádzajú. Ja som v jednej interpelácii upozorňoval pánov ministrov, aké poplatky naše kamióny platia v zahraničí a ako to vyzerá s poplatkami na Slovensku. A ja sa potom ešte trošičku dotknem Štátneho fondu rozvoja cestného hospodárstva, pretože ten bol zrušený, a s týmto, samozrejme, súvisí problém SAD-iek, spomenul to pán poslanec Malchárek, alebo teda prepravcov osôb v zimnom období. No v čase, keď dochádza k likvidácii dotácií, ktoré dostávali napr. mestské podniky, a v čase, keď dochádza a došlo k privatizácii štátnych podnikov, bývalých SAD, dnes bude veľmi zložité im nejako dohovárať, ak by to nemal byť zákon, akým spôsobom pristúpia k zimným pneumatikám. Ja úplne súhlasím, že je tam najviac ľudí a môže dôjsť k vzniku najnešťastnejších hromadných havárií, ale je potrebné na Slovensku obnoviť podľa mojich vedomostí okolo 5 000 autobusov. A to je tak obrovské číslo, že keď to prirovnáme ešte k zimným pneumatikám, tie náklady sú neskutočné. A keď si pamätám výrobnú cenu autobusu ešte z roku 1998, bola 2 mil. korún, dnes je výrobná cena autobusu 7 mil. korún. Tak, prosím, narástli ceny. A súvisí to aj s tým, že predchádzajúca vláda nevyužila možnosť nákupu vozidiel z Liazu, z Nového Mesta nad Váhom, začala dovážať autobusy českej Karosy. A dnes z 2 mil. sa dostali tieto cenové relácie na 7 mil. Sk. Je to teda naozaj veľa peňazí. A nemôžem si odpustiť, dámy a páni, na záver aj poznámku, ktorú som spomenul v súvislosti so Štátnym fondom cestného hospodárstva. Tento štátny fond zrušila Národná rada predchádzajúca v roku 2002 alebo v roku 2001, nepamätám si. Dnes ministerstvo dopravy hovorí o tom, že musí vzniknúť akási spoločnosť na výstavbu napr. cestnej infraštruktúry na Slovensku. Ten štátny fond sme mali, sme ho úplne zbytočne, a myslím si, veľmi zbrklo zrušili. A ja chcem práve povedať, že keby do toho štátneho fondu tiekli všetky prostriedky, ktoré by museli zaplatiť tranzitujúce kamióny cez Slovensko, kde by boli teda zdroje napr. z váženia kamiónov a kde by naozaj išli potom aj zdroje súvisiace so zákonným poistením, s nálepkami, ktorých cena neustále rastie počas premávky na diaľnicach, mohli byť prostriedky na ďaleko lepšiu údržbu, opravu a rekonštrukciu ciest, ktorá je na Slovensku vo veľmi biednom stave. Takže, prosím, nielen motoristi a zimné pneumatiky sú problémom, ale aj najmä zimná údržba ciest na Slovensku, kde máte sami skúsenosti, ako v poslednej dobe vyzerá. A to nechcem hovoriť vôbec o kvalite cestnej siete na Slovensku, ktorá je tiež biedna. A tam sú tiež možné príčiny potom havárií v budúcnosti. Takže, pán poslanec, ja navrhujem otázku analýz, o ktorých sme hovorili, a sám neviem dnes konštatovať v závere môjho vystúpenia, či vaše stanovisko je správne. Ďakujem. (Potlesk.) Z. Martináková, podpredsedníčka NR SR: S faktickými poznámkami sa hlásia pán poslanec Miklušičák a pán poslanec Hanzel. Uzatváram možnosť hlásiť sa s faktickými poznámkami. Pán poslanec Miklušičák, nech sa páči. J. Miklušičák, poslanec: Ďakujem, pani podpredsedníčka. Chcem len upozorniť snemovňu, že návrh zákona (tlač  339) rieši presne túto problematiku a tento sme už posunuli do druhého čítania. Ďakujem pekne. Z. Martináková, podpredsedníčka NR SR: Pán poslanec Hanzel, nech sa páči. B. Hanzel, poslanec: Ďakujem pekne. Ja sa prikláňam k tomu, čo hovoril pán poslanec Jasovský, až na to, že napr. predsa nie je problém stanoviť, zistiť nejaký priemer teploty z nejakej príslušnej inštitúcie a stanoviť, kedy by mali byť tie pneumatiky nasadené. Ja s tým súhlasím, že nemusí to byť zrovna tento dátum. Ale treba dať tam seriózny technický podklad pod to. Ďalej, nemôže to byť rôzne, pre rôzne podmienky, pre rôzne autá, ako tu bolo spomínané, to sa nedá. Buď zavedieme rovnaké podmienky alebo dostaneme v tom chaos a nedáme to dohromady, tak ako sa snažíme aj v iných zákonoch všetko zjednocovať, to isté bude platiť aj tam. V tom, ako sa snažíme dnes dávať rovnaké sociálne veci a rovnaké dane a všetko, čo s tým súvisí, s argumentáciou, že ináč sa obchádza, kradne, zneužíva a pod., tak by sme získali to isté, keby sme dali rôzne podmienky. Musíme dať rovnaké podmienky aj tam. Čo sa týka váženia a ničenia ciest, s tým absolútne súhlasím. To, že mnohí vodiči prekračujú túto váhu na našom území, dokonca prekladajú kamióny a idú s podstatne vyššou hmotnosťou, je tiež viacerým osobám známe. To, že nám ničia cesty, je takisto známe. Toto, čo som už predtým spomínal pri pánovi ministrovi, je vyjazdenie tých ciest, ktoré nám spôsobuje koľaje, to spôsobuje to, že sú kamióny, ktoré majú vyššiu hmotnosť, ako majú mať. A toto nás stojí veľké peniaze na údržbe. Posledne sa dotknem tej údržby v zime. Áno, samozrejme, nerobíme údržbu v zime. Dobre, mali by sme sa na to sústrediť lepšie. A súhlasím, že je tam veľká nehodovosť, ktorá závisí zrovna od tejto údržby v zime, nielen od zimných pneumatík. Ďakujem. Z. Martináková, podpredsedníčka NR SR: Pán poslanec Jasovský, reakcia na faktické poznámky.